CELEX: 32012D0203
Language: sk
Date: 2012-04-19 00:00:00
Title: 2012/203/EÚ: Vykonávacie rozhodnutie Komisie z  19. apríla 2012 , ktorým sa mení a dopĺňa príloha I k rozhodnutiu 2006/766/ES, pokiaľ ide o zápis týkajúci sa Čile v zozname tretích krajín, z ktorých je povolený dovoz živých, chladených, mrazených alebo spracovaných lastúrnikov, ostnatokožcov, plášťovcov a morských ulitníkov určených na ľudskú spotrebu [oznámené pod číslom C(2012) 2446]  Text s významom pre EHP

21.4.2012   
            
            
               SK
            
            
               Úradný vestník Európskej únie
            
            
               L 109/24
            
         VYKONÁVACIE ROZHODNUTIE KOMISIE
   z 19. apríla 2012,
   ktorým sa mení a dopĺňa príloha I k rozhodnutiu 2006/766/ES, pokiaľ ide o zápis týkajúci sa Čile v zozname tretích krajín, z ktorých je povolený dovoz živých, chladených, mrazených alebo spracovaných lastúrnikov, ostnatokožcov, plášťovcov a morských ulitníkov určených na ľudskú spotrebu
   [oznámené pod číslom C(2012) 2446]
   (Text s významom pre EHP)
   (2012/203/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (1), a najmä na jeho článok 11 ods. 1,
   keďže:
   
               (1)
            
            
               V nariadení (ES) č. 854/2004 sa stanovuje, že produkty živočíšneho pôvodu sa môžu dovážať len z tretej krajiny alebo z časti tretej krajiny, ktorá sa nachádza v zozname vypracovanom v súlade s uvedeným nariadením.
            
         
               (2)
            
            
               V nariadení (ES) č. 854/2004 sa tiež stanovuje, že pri zostavovaní a aktualizácii takýchto zoznamov sa musia brať do úvahy kontroly Únie v tretích krajinách a záruky poskytnuté príslušnými orgánmi tretích krajín, pokiaľ ide o súlad alebo rovnocennosť s potravinovým a krmivovým právom Únie a predpismi o zdraví zvierat stanovenými v nariadení Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (2).
            
         
               (3)
            
            
               V rozhodnutí Komisie 2006/766/ES zo 6. novembra 2006, ktorým sa stanovuje zoznam tretích krajín a území, z ktorých je povolený dovoz lastúrnikov, ostnatokožcov, plášťovcov, morských ulitníkov a produktov rybolovu (3), sa uvádzajú tie tretie krajiny, ktoré spĺňajú kritériá uvedené v nariadení (ES) č. 854/2004, a preto môžu zaručiť, že vývoz týchto produktov do Únie spĺňa hygienické podmienky stanovené v právnych predpisoch Únie, ktoré sú zamerané na ochranu zdravia spotrebiteľov. V prílohe I k uvedenému rozhodnutiu sa uvádza zoznam tretích krajín, z ktorých je povolený dovoz živých, chladených, mrazených alebo spracovaných lastúrnikov, ostnatokožcov, plášťovcov a morských ulitníkov určených na ľudskú spotrebu. V uvedenom zozname sa uvádzajú aj obmedzenia týkajúce sa takéhoto dovozu z určitých tretích krajín.
            
         
               (4)
            
            
               Čile je v súčasnosti uvedené v zozname v prílohe I k rozhodnutiu 2006/766/ES ako tretia krajina, z ktorej je povolený dovoz lastúrnikov, ostnatokožcov, plášťovcov a morských ulitníkov určených na ľudskú spotrebu, ale tento dovoz sa obmedzuje na mrazené alebo spracované lastúrniky, ostnatokožce, plášťovce a morské ulitníky a na určité chladené a vypitvané lastúrniky patriace do čeľade Pectinidae.
            
         
               (5)
            
            
               V období od 26. apríla do 6. mája 2010 vykonala Komisia inšpekciu v Čile s cieľom zhodnotiť zavedený systém kontroly produkcie lastúrnikov určených na vývoz do Európskej únie. Z výsledku uvedenej inšpekcie, ako aj zo záruk poskytnutých príslušným orgánom Čile vyplýva, že podmienky v tejto tretej krajine vzťahujúce sa na lastúrniky, ostnatokožce, plášťovce a morské ulitníky určené na vývoz do Únie sú rovnocenné s podmienkami stanovenými v príslušných právnych predpisoch Únie. Preto by sa už obmedzenia vzťahujúce sa na dovoz lastúrnikov, ostnatokožcov, plášťovcov a morských ulitníkov z Čile do Únie nemali uplatňovať.
            
         
               (6)
            
            
               Rozhodnutie 2006/766/ES by sa preto malo zodpovedajúcim spôsobom zmeniť a doplniť.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   V prílohe I k rozhodnutiu 2006/766/ES sa zápis týkajúci sa Čile nahrádza takto:
   
      
                  „CL
               
               
                  ČILE“
               
               
                   
               
            
   Článok 2
   Toto rozhodnutie je určené členským štátom.
   
      V Bruseli 19. apríla 2012
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. EÚ L 139, 30.4.2004, s. 206.
   
      (2)  Ú. v. EÚ L 165, 30.4.2004, s. 1.
   
      (3)  Ú. v. EÚ L 320, 18.11.2006, s. 53.